钦定古今图书集成/明伦汇编/氏族典/第393卷 > 李彦仙
## 钦定古今图书集成/明伦汇编/氏族典/第393卷 > 李彦仙

按《宋史李彦仙传》：“彦仙，字少严，初名孝忠，宁州彭原
人，徙巩州，尝为种师中部曲，入云中，获首级，补校尉。
靖康元年，金人犯境，郡县募兵勤王，遂率士应募，补
承节郎。李纲宣抚两河，上书言纲不知兵，恐误国。书
闻，下有司追捕，乃亡去，易名彦仙，以效用从河东军，
复补校尉。河东陷，彦仙拔归，道出陕，以兵事见守臣”
李弥大，弥大与语，壮之，留为裨将，守三觜。金人攻三
觜，彦仙战佯北，金人追之，伏发，掩杀千计。分兵四出，
下五十馀壁，复陕州。乘胜渡河，列栅中条诸山，旁郡
邑皆响附。事闻，上命知陕州兼安抚使。彦仙尽取家
属以来，曰：“吾以家徇国，与城俱存亡。”闻者感服。三年，
娄宿悉兵自蒲、解大入，彦仙伏兵击之，金兵大溃，娄
宿仅以身免。彦仙日与金人战，未尝解甲。娄宿雅奇
彦仙才，尝啖以河南兵马元帅。彦仙斩其使，金益兵
急攻之。城陷，彦仙率众巷战，矢集身如猬，左臂中刃
不断，战愈力。金人惜其才，以重赏募人生致之，彦仙
易敝衣走渡河。既而闻金人纵兵屠掠，曰：“金人所以
甘心此城，以我坚守不下故也，我何面目复生乎！”遂
投河死。金人害其家，惟弟夔子毅得免。乾道八年，谥
忠威。金人欲下陕，然后并力西向。彦仙以孤城扼其
冲，再逾年，大小二百战，金人不得西。至城陷，民无贰
心，虽妇女亦升屋以瓦掷金人，哭李观察不绝。金人
怒，屠其城，全陕遂没。

===李植===按《宋史李植传》：“植字元直，泗州临淮人。靖康初，向子
𬤇转运京畿，时群盗四起，饷道厄绝，环视左右，无足
遣者。有以植荐，遂借补迪功郎，使督四百艘银粮，招
募忠义二万馀众，自淮入徐趋济，凡十馀战，卒以计
达。时高宗驻师钜野，闻东南一布衣统众而至，士气
十倍，授承直郎，留之募府。三上表劝进，降手札奖谕。”
植感激知遇，言无不尽，为汪伯彦、黄潜善所忌。高宗
既即位，为东南发运司干办公事，寻以奉议郎知潭
州湘阴县。张浚督师江上，荐为朝奉郎、鄂州通判。大
盗马友、孔彦舟未平，植请修战舰，习水战，大破彦舟，
诛马友。转朝奉大夫、通判荆南府。秩满，除尚书户部
员外郎。时秦桧当国，浚去，植即丐祠奉亲，寓居长沙
之醴陵，十有九年，杜门不仕。桧死，子𬤇以户部尚书
居迩列，语及《龙飞旧事》，识植姓名，除户部郎中。召入
见，除知桂阳军。参政钱端礼荐知琼州，改徽州，转朝
请大夫、直秘阁，改知镇江府，迁江淮、荆湘都大提点
坑冶铸钱公事。逾年，金人败盟，朝廷将大举，以植漕
运有才略，授直敷文阁、京西河北路计度转运使。干
道元年，迁提刑江西。二年，直宝文阁、主管行宫留守
司事。上书极言防江十策。帝嘉其言，以太府卿召赴
阙。有疾，遂以中奉大夫、宝文阁学士致仕，卒。子五人：
汝虞知桃源县，汝士，朝奉大夫、知黄州，汝工知昌化
军。